গোয়ালগ্রাম কামিল মাদ্রাসা

গোয়ালগ্রাম কামিল মাদ্রাসা ঢাকা বিভাগের অন্তর্গত গোপালগঞ্জ জেলার কাশিয়ানী উপজেলার একটি উল্লেখযোগ্য আলিয়া মাদ্রাসা। মাদ্রাসাটি ১৯৪৮ সালে মুহম্মদ আব্দুস সাত্তার নামক এক সুফি প্রতিষ্ঠা করেন। মাদ্রাসাটির কামিল ও ফাজিল স্তর ইসলামি আরবি বিশ্ববিদ্যালয় ঢাকার অধিভুক্ত রয়েছে, এবং দাখিল ও আলিম স্তর বাংলাদেশ মাদ্রাসা শিক্ষাবোর্ডের আওতাধীনে পরিচালিত হয়। মাদ্রাসার শিক্ষার্থীরা দাখিল, আলিমসহ বিভিন্ন পাবলিক পরীক্ষায় ভালো ফলাফল করে থাকে। মাদ্রাসায় এতিমখানা, লিল্লাহ বোর্ডিং আবাসিক হোস্টেল, ঘাট বাধানো পুকুর, হেফজখানা ও মসজিদ রয়েছে। মাদ্রাসার বর্তমান অধ্যক্ষের নাম মোহাম্মাদ আব্দুল কাইয়ুম মিয়া। মাদ্রাসাটি একাধিকবার জাতীয় শিক্ষা সপ্তাহে উপজেলা ও জেলা পর্যায়ে শ্রেষ্ঠ শিক্ষা প্রতিষ্ঠানের স্বীকৃতি লাভ করেছে। বর্তমানে প্রতিষ্ঠাতার দৌহিত্র পুত্র মাওলানা এএসএম আজিজুর রহমান আবু সালেহ মাদ্রাসা পরিচালনা কমিটির সভাপতি হিসাবে দায়িত্ব পালন করছেন।
সুফি মুহম্মদ আব্দুস সাত্তার কলকাতা বিশ্ববিদ্যালয়ে পড়াশোনা শেষ করে ওখানেই রেজিস্টার হিসাবে কর্মরত ছিলেন। পরবর্তীতে তিনি বরিশাল ছারছিনা দরবারের পীর আল্লামা নেসারুদ্দিনের নিকট মুরিদ হোন, এবং একটি মসজিদ প্রতিষ্ঠার অনুমতি চান। কিন্তু পীর সাহেব তাকে একটি মাদ্রাসা প্রতিষ্ঠার ব্যপারে পরামর্শ দেন। সেই প্রেক্ষিতে তিনি ১৯৪৮ সালে এই মাদ্রাসাটি প্রতিষ্ঠা করেন। তিনি নিজ বাড়িতে দো-চালা গোলপাতার একটি ঘর নির্মাণ করেন এবং মাদ্রাসার কার্যক্রম শুরু করেন। মাদ্রাসাটি তৎকালীন বৃহত্তর ফরিদপুর জেলায় প্রতিষ্ঠিত হয়েছিলো, বর্তমানে এটি গোপালগঞ্জ জেলার কাশিয়ানী উপজেলার মাহমুদপুরে ইউনিয়নের গোয়ালগ্রামে অবস্থিত। 
মাদ্রাসার চালু করার সময় তার পরিবারের সদস্যগণ ও আত্মীয়-স্বজন তীব্র বিরোধিতা করেন, কেন তারা সাধারণ ধারায় উচ্চ শিক্ষিত ছিলেন, তবুও তিনি প্রবল ইচ্ছা থেকে মাদ্রাসাটি প্রতিষ্ঠা করেন। তিনি তার সম্পত্তির অধিকাংশই এই মাদ্রাসার নামে উৎসর্গ করে যান। তবে মাদ্রাসা প্রতিষ্ঠা করার ক্ষেত্রে কিছু ইসলামি ব্যক্তিত্ব সহযোগিতা ও সমর্থন করেছেন, এদের মধ্যে আলহাজ্ব মোমজেদ মিয়া, মো. ইসমাইল মিয়া, মো. খোরশেদ সরদার বিশেষভাবে উল্লেখযোগ্য। আব্দুস সাত্তার সুফি সেই সময় মাদ্রাসার পরিচালনার জন্য বিভিন্ন গ্রামে গ্রামে ঘুরে ঘুরে দাতা সদস্যের থেকে অর্থ সংগ্রহ করে মাদ্রাসা পরিচালনা করতেন। আব্দুস সাত্তার সুফির মৃত্যুর পর মাদ্রাসার হাল ধরেন আলহাজ্ব মনির হোসেন ভুলু মিয়া, তিনি মাদ্রাসার উন্নয়নে বেশ অবদান রেখেছেন। তারপরে প্রতিষ্ঠাতার পুত্র মুহাম্মাদ এ এন করিম মাদ্রাসার পরিচালক হিসাবে দায়িত্ব পালন করেন।
পূর্ব পাকিস্তান শিক্ষাবোর্ড থেকে মাদ্রাসাটি ১৯৫৪ সালে দাখিল স্তরের এবং ১৯৫৯ সালে আলিম স্তরের অনুমতি লাভ করে। এরপরে শিক্ষার উন্নয়ন ও শিক্ষার্থী সংখ্যা বৃদ্ধি পেতে থাকলে ১৯৬২ সালের ২৩ ডিসেম্বর তারিখে পূর্ব পাকিস্তান শিক্ষাবোর্ড কর্তৃক স্মারক নং- ১১৭৮২/জি-২০ অনুযায়ী ফাজিল স্তর খোলার অনুমতি দেওয়া হয়। এরপরে পরে বাংলাদেশ স্বাধীনতা অর্জন করলে ১৯৮৬ সালের ১ জানুয়ারি বাংলাদেশ মাদ্রাসা শিক্ষাবোর্ড কর্তৃক কামিল স্তরে হাদিস বিষয়ের অনুমতি প্রদান করা হয়, (স্মারক নং- ২২৮/৭)। এবং মাদ্রাসাটি ১৯৯২ সালে ২৪৪৮/৫ স্মারক অনুযায়ী মাদ্রাসাটিকে পূর্ণাঙ্গ কামিল মাদ্রাসার স্বীকৃতি দেওয়া হয়। ১৯৯৯ সালে মাদ্রাসাটির কামিল স্তর ১৩৯/৬ স্মারক নং অনুযায়ী এমপিও ভুক্তি প্রতিষ্ঠান হিসেবে গৃহিত হয়। সাবেক খাদ্য মন্ত্রী মোহব্বত জান চৌধুরীর প্রচেষ্টায় মাদ্রাসাটি কামিল স্তরে উন্নিত হয়েছিলো। সংক্ষেপে মাদ্রাসাটি ১৯৫৪ সালে দাখিল, ১৯৫৯ সালে আলিম, ১৯৬২ সালে ফাজিল ও ১৯৯২ সালে কামিলের স্বীকৃতি লাভ করে।
২০০৬ সালের পূর্ব পর্যন্ত বাংলাদেশের আলিয়া মাদ্রাসার ফাজিল-কামিলসহ সকল ক্লাস মূলত বাংলাদেশ মাদ্রাসা বোর্ড নিয়ন্ত্রণ করতো। এরপরে বাংলাদেশ সরকার মাদ্রাসা ফাজিল শ্রেণীকে স্নাতক মান দেওয়ার ব্যপারে চিন্তা করেন। এই জন্য ২০০৬ সালে ইসলামী বিশ্ববিদ্যালয় আইন সংশোধন করে আলিয়া মাদ্রাসাকে কুষ্টিয়া ইসলামী বিশ্ববিদ্যালয়ের অধিভুক্ত করে ফাজিল ও কামিল ক্লাসকে স্নাতক ও স্নাতকোত্তর মান দেওয়া হয়। এরপরে আলিয়া মাদ্রাসার জন্য নতুন এফেলিয়েটিং বিশ্ববিদ্যালয় প্রতিষ্ঠা করা হলে এই মাদ্রাসাটি ২০১৬ সালে ইসলামি আরবি বিশ্ববিদ্যালয়ের অধিভুক্তি লাভ করে।
মাদ্রাসাটি ১৯৮৪ সালের ২৩ নভেম্বর রিক/৪৪৬৭/৫ নং স্মারক অনুযায়ী দাখিল স্তরে বিজ্ঞান শাখা খোলার অনুমতি লাভ করে। তবে আলিম স্তরে শুধু সাধারণ বিভাগে পাঠদান করা হয়। এছাড়াও ফাজিল স্তরে পাশ ডিগ্রি এবং কামিল স্তরে হাদিস বিভাগে পাঠদান করা হয়। মাদ্রাসার সকল শ্রেণীতে আলিয়া মাদ্রাসার সিলেবাস অনুসরণ করে পাঠদান করা হয়। মাদ্রাসার শিক্ষার্থীরা দাখিল, আলিমসহ বিভিন্ন পাবলিক পরীক্ষায় ভালো ফলাফল করে থাকে।
মাদ্রাসাটি একাডেমিক শিক্ষার পাশাপাশি নানারকম সহ-শিক্ষা কার্যক্রমে বেশ এগিয়ে। মাদ্রাসায় নিয়মিত সাপ্তাহিক জলসা বিতর্ক অনুষ্ঠান, মিলাদ মাহফিল, সাংস্কৃতিক অনুষ্ঠান, বার্ষিক ওয়াজ মাহফিল, স্কাউট, খেলাধুলা, বৃক্ষ রোপন, সবজী চাষাবাদ সহ নানা কার্যক্রমে অংশগ্রহণ করে থাকে। এছাড়াও মাদ্রাসা থেকে প্রতি বছর শিক্ষাভ্রমণে যাওয়া হয়। মাদ্রাসার শিক্ষার্থীরা নিয়মিত স্কাউটের জাম্বুরিসহ নানা প্রোগ্রামে অংশগ্রহণ করে থাকে।
এই মাদ্রাসাটিতে নানা ধরণের সুযোগ-সুবিধা রয়েছে। ক্যাম্পাস সবুজ গাছগাছালিতে আবৃত থাকে। মাদ্রাসার ব্যয় বহন করার জন্য মাদ্রাসার নামে ১১ একর জমি রয়েছে। মাদ্রাসায় ৩৮টি পাকা কক্ষ ও ৫টি কাঁচা কক্ষ রয়েছে। উল্লেখযোগ্য সুযোগ-সুবিধা হলো: 
১৯৪৮ সালের পর থেকে বহু প্রতিষ্ঠান প্রধান বা অধ্যক্ষ এই মাদ্রাসার দায়িত্ব পালন করেছেন, এদের মধ্যে রয়েছেন:
মাদ্রাসার উল্লেখযোগ্য ব্যক্তি: